ঢাকা, ২৭ জুন (শীর্ষ নিউজ ডেস্ক): নাইজেরিয়ার একটি পানশালায় সন্দেহভাজন জঙ্গি গোষ্ঠীর সদস্যদের হামলায় ২৫ জন নিহত হয়েছে। রোববার বিকেলে দুটি মটরসাইকেলে এসে সন্ত্রাসীরা অন্তত তিন দফা বোমা নিক্ষেপ করেছে বলে জানিয়েছে পুলিশ। নিরাপত্তাকর্মীদের লক্ষ্য করে নাইজেরিয়ার উত্তর-পশ্চিমের শহর মাইডুগুরির ডালা গ্রামে এই হামলা চালানো হয়। হতাহতদের উদ্ধার কাজ চলছে বলে জানিয়েছে জাতীয় জরুরি ব্যবস্থাপনা দফতর এনএএমএ।  স্থানীয় এক পুলিশ কর্মকর্তা বার্তাসংস্থা এএফপিকে জানিয়েছেন, হামলাকারীরা বোকো  হারাম-এর সদস্য বলে ধারণা করা হচ্ছে। তারা জনাকীর্ণ সরাইখানাটি লক্ষ্য করে বোমা ছুঁড়ে মারে এবং নির্বিচারে গুলি চালায়। এতে কমপক্ষে ২৫ ব্যক্তি নিহত এবং ৩০ জনের মতো গুরুতর আহত হয়েছে।  তবে আনুষ্ঠানিকভাবে বোমা হামলার দায় স্বীকার করেনি জঙ্গি গোষ্ঠীটি। পুলিশ বলছে মোটর সাইকেলে করে এভাবে তারা আগেও হামলা চালিয়েছে। গত কয়েকমাসে নাইজেরিয়ার উত্তরাঞ্চলে বেশ কয়েকটি হামলা চালায় এই জঙ্গি গোষ্ঠী। এগুলোর মধ্যে রয়েছে ডিসেম্বরে জোস শহরে বোমা হামলা, আবুজা শহরে সামরিক বাহিনীর আস্তানায় হামলা। এছাড়া গত মাসে সেদেশের প্রেসিডেন্ট  গুডলাক জনাথন-এর দায়িত্ব গ্রহণের সময়ও বেশ কিছু বিস্ফোরণ ঘটিয়েছে বোকো হারাম। এই গোষ্ঠী নাইজেরিয়ার সরকারকে উৎখাত করে, সেদেশে ইসলামী শাসন ব্যবস্থা চালু করতে চাচ্ছে।  (শীর্ষ নিউজ ডটকম/ জেডআর/ ০৮.১৭ঘ.)